Papersnake/gushiwen huggingface dataset:
辛亥二月望祭斋宫因游甘园 其一
朱继芳（宋代）

山入湖光碧四围，棋枰零落葑田稀。蒲芽短短鸳鸯冷，惟有渔师几网归。
宫词 其一一一
花蕊夫人徐氏（唐代）

苑中排比宴秋宵，弦管挣摐各自调。日晚阁门传圣旨，明朝尽放紫宸朝。
古乐府杂题二十绝 其十一 七宝避风台
王世贞（明代）

七宝妆成百尺台，怯风阊阖不曾开。纵令吹着双飞去，还解双含祸水来。
月下秋宴诗
魏收（南北朝）

此夕甘言宴，月照露方涂。使星疑向蜀，剑气不关吴。

良交契金水，上客慰萱苏。何必应刘辈，还来游邺都。
江干即事
李洞（唐代）

病卧四更后，愁闻报早衙。隔关沈水鸟，侵郭噪园鸦。

吏瘦餐溪柏，身羸凭海槎。满朝吟五字，应不老烟霞。
蒙恩南还陛辞后出文明门留别词林知己
杨士奇（明代）

双阙凌云晃曙辉，君恩初拜下彤闱。西山雪霁千峰出，远道天寒一骑归。

翰苑故人多契阔，离筵芳酒又分违。相思后夜瞻银汉，奎壁光华映紫微。
和迟田舍杂诗九首
苏辙（宋代）

苍然涧下松，不愿世雕刻。
斧斤百夫手，牵挽千牛力。
断成华屋柱，加以缀衣饰。
人心喜相贺，松心终自惜。
得瑞金晖评上人书因以酬之
郭祥正（宋代）

野寺三秋别，缄书一度收。青开今日眼，白尽昔年头。

高义嗟难得，劳生苦远游。新亭名六以，真妄复何求。
张秘撰汴第一百一十五
文天祥（宋代）

入幕旌旗动，挥翰绮绣扬。
烟雾蒙玉质，斯人今则亡。
春雪映早梅
庾敬休（唐代）

清晨凝雪彩，新候变庭梅。树爱春荣遍，窗惊曙色催。

寒江添粉春，积润履青苔。分明六出瑞，隐映几枝开。

闻笛花疑落，挥琴兴转来。曲成非寡和，长使思悠哉。
故枢密宋给事挽歌三首
杨亿（宋代）

六龙初展义，七圣尽陪游。
塞外狼烟起，军中羽檄稠。
汉帷方借助，庄壑忽沉舟。
不奈良臣死，秦医亦漫求。
过嘉兴道中接待寺丁丑十二月赴逮扬州遇雪留
方回（元代）

畴昔留此寺，亦兹腊雪天。
天寒了不异，俯仰十一年。
是时尚守了，赴逮趋淮壖。
不知坐何事，自省无尤愆。
家有屋几间，亦有数顷田。
书生未甚穷。不忧无酒钱。
事白夏至秋，然后得南旋。
即今身自由，幸已不属官。
客贫一物无，驾此如叶船。
四仆色常饥，况望酣与羶。
家人九霄外，何由致橐饘。
岂不亦念我，逢曲流馋涎。
我非不欲仕，危途畏隮颠。
势虽已窘迫，心终无忧煎。
新岁六十二，白发被两肩。
尚堪屈此膝，跪起贵要前。
访旧非得已，谁当佐腰缠。
尅日可以归，小俟春牛鞭。
句
宋自适（宋代）

阴阳消长风闻际，堂陛尊严山立时。
明惠皇后挽歌词四十首 其一
赵秉文（金朝）

皇明齐月象，厚德配坤元。恻怛忧民意，勤劳毓圣恩。

国风悲卷耳，星纬暗轩辕。丧妣人心痛，哀号望寝园。
白云簃杂咏之一
沈元沧（清代）

临风双鬓影飘萧，手把残编慰寂寥。贤母自能知陆续，直臣幸免祭皋陶。

谤深谁为珠犀雪，路远拚将髀肉消。闻道恢恢天网阔，那囚鸾凤放鸱枭。
金鱼
朱之蕃（明代）

谁染银鳞琥珀浓，光摇鬐鬣映芙蓉。清池跃处桃生浪，绿藻分芙金在镕。

丙穴灵源随地涌，离宫正色自天钟。群鱼漫尔同游泳，□见飞空化赤龙。
新昌吟寄颖叔待制
郭祥正（宋代）

元祐丙寅冬，新昌有狂寇。名探其姓岑，厥初善巫咒。

南民欣尚鬼，来者争辐辏。经年惑群众，诡术遂潜构。

摧城止三阚，作蜂唯撒豆。竹竿变鎗旗，锐兵莫吾斗。

此事古未闻，造意无乃陋。蚩蚩彼何知，丁壮拥前后。

长驱向城郭，尘土翳白昼。刺史亟闭户，神理默垂祐。

城头无百兵，坐待五羊救。贼中众所见，戢戢罗甲胄。

须臾薄寒阴，冻立多僵仆。平明若鸟散，贼本未遑究。

权帅计仓卒，遣将速诛蹂。贪功恣杀戮，原野民血溜。

婴儿与妇女，屠割仅遗脰。传报及南昌，新帅若烟走。

入境亟止杀，渠恶用机购。逾旬果获探，腰斩馀悉宥。

朝廷方好仁，帅略寔能副。台章请褒赏，诏语优以懋。

抚绥聊借才，侍从尔来复。身居江湖上，名近日月右。

麟儿随飞龙，阴骘资贵富。彼美南山松，落落千丈秀。

终为廊庙器，未许连城售。吴毛持漕节，文彩烂锦绣。

发为新昌行，洪钟待谁扣。我将磨苍珉，为公悉镵镂。
望澹山
邹浩（宋代）

澹山形势冠零陵，咫尺拘挛去未能。怅望烟霞今阻隔，尚期归路一来登。
登峨眉山用李青莲诗韵 其四
张熙宇（清代）

双鹤西南来，盘空结俦匹。悬岩下无地，万古人罕悉。

中有兜罗下，如鹤飞飞出。我欲乘之起，自试凌空术。

凤皇导我前，虬龙为鼓瑟。忽觉钟声动，仙乐诎然毕。

再拜语诸真，长愿无相失。浣衣赤城霞，晞发榑桑日。
山中
王冕（元代）

雨过百溜鸣，云消众山出。
鸟啼松径深，来往无车辙。
幽居少人事，足以养吾拙。
读书故无用，徒然较优劣。
辟世岂云迂？自与桃源别。
次韵十诗·见客
楼钥（宋代）

车辙长多长者临，相过肯笑席门深。
寒暄固有三分话，臭味还倾一寸心。
客至自应闲不厌，年来寖觉老难禁。
应酬既了无余事，面壁何妨学少林。
次韵答阳刺史城
何坚（唐代）

素履衡门秉直忠，挂冠金阙回江东。戢羽应知非健翮，守雌或可谓知雄。

午夜鸣琴餐玄露，深山弄月友赤松。多感君侯欢导引，临流遣兴醉碧筒。
龙华山
懒渔（宋代）

梵王宫倚市廛开，波劫何曾断俗埃。
百万源流归海会，三千世界属如来。
老龙收雨藏香缽，野鹤听经绕法台。
闻道题名还有塔，熙宁四老总多老。
挽程孺人
黄文雷（宋代）

有炜遵彤管，无嫌各紫枢。
清心能敏悟，雅性谢骄舒。
奉诰期鸾彩，传经嘱凤雏。
妙年仙格迅，琬琰不胜书。
感事四首丙午冬淮上作 其三
张元干（宋代）

贼马环京洛，朝廷尚议和。伤心闻徇地，痛恨竞投戈。

始望全三镇，谁谋弃两河。群凶未菹醢，吾合老江波。
杨叛儿
薛季宣（宋代）

杨婆儿，共戏来。白门杨柳正依依，稳称暝鸦栖。博山炉侈沈烟袅，侬心欢绪缪纷扰。

语含别意泪空流，未掩宫闱齐阁晓。齐阁晓，祇伤悲，婆儿杀侬，那复相思。
清平乐 题碧梧苍石图 珊瑚网名书题跋卷八
竹月道人（元代）

寸肠愁断。目送斜阳岸。枫落吴江秋水漫。盼杀南来征雁。绮窗好梦初成。梦回相见卿卿。明月西风夜冷，苍梧乱影多声。
竹夫人
赵时韶（宋代）

玉骨冰肌夏月凉，更无人妒得专房。
醉翁爱作身边伴，只恐西风又隔休。
送别
范纯仁（宋代）

小雨郊原净，轻风生早凉。歌声激离思，酒力壮悲肠。

默计去程远，预知宵梦长。乡关足清赏，一一寄诗章。
绣停针 题陈蘅芳三姊倦绣图
李佩金（清代）

小院静，见暖日烘花，莺梭织锦。检点芸奁，浅碧深红，无力绣床检凭。

叶遮莲映。刺一对、鸳鸯栖稳。彩丝欲整还停，霎时柳瞑花困。

愁春清昼永。听杜宇枝头，声声离恨。翠羽笼窗，鹦鹉帘前，低诵侬诗乍醒。

金钱怕问，卜不出、天涯芳草，王孙归信，远山断烟青迥。
金菊对芙蓉 送茹廷弟就婚广陵
任淑仪（清代）

膝下承欢，闺中咏絮，廿年朝夕相依。忽骊歌早唱，雁序分飞。

喜相翻与离情并。送尔去、诗赋关雎。玉镜台前，好濡彩笔，学画蛾眉。

遥念博议成时。更闲情逸兴，斑管频挥。把竹西佳丽，尽入新词。

偕归官舍应非远，双亲爱、佳妇佳儿。深闺阿姊，顿添良友，分韵传卮。
得亡友郭至善医士哀问二首 其一 
丁鹤年（元代）

不知大梦赴华胥，犹向来人问起居。药圃春深馀故植，芸窗日永列遗书。

独怜宿草迷荒冢，安得生刍致倚庐。咫尺无由亲执绋，深惭千里巨卿车。
南乡子
赵葵（宋代）

束发领西藩。百万雄兵掌握间，召到庙堂无一事，遭弹。

昨日公卿今日闲。

拂晓出长安。莫待西风割面寒。羞见钱塘江上柳，何颜。

瘦仆牵驴过远山。
呈愚卿昆仲二首
赵蕃（宋代）

忆过君家梅半开，梅花未落我重来。
寻常一饭履迹扫，独向君家不记回。
谒梅里泰伯庙
顾建元（清代）

封豕长蛇恐不堪，天生神圣此幽探。乾坤欲辟湖山秀，草木应滋雨露甘。

伯仲偕来心共白，商周已往事谁谙。村翁牧竖无知识，也说宣尼表让三。
戏答张秘监馈羊
黄庭坚（宋代）

细肋柔毛饱卧沙，烦公遣骑送寒家。
忍令无罪充庖宰，留与儿童驾小车。
颂古四首
释守净（宋代）

不知此土何为验，拈起新罗人草鞋。
叹祖殿前樊哙怒，鸿门一踏为谁开。
郊庙朝会歌辞建隆乾德朝会乐章二十八首
佚名（隋代）

宸扆威容盛，声明礼乐宣。
九州臻禹会，万国戴尧天。
贡职轮琛尽，皇献焕简编。
含和均畅茂，鸿庆结非烟。
题黄鹤山樵听雨楼卷
姜实节（清代）

湖天过雨水冥冥，吹绿东风草一汀。绝似铜坑桥上望，远山如发向人青。
偈颂一百六十九首 其八十六
释智朋（宋代）

金刚圈，栗棘蓬。识得衲僧公验，便是造化炉中。
厦门感事
郭柏荫（清代）

蜑珠賨市溯繁华，十载沧桑事可嗟。谁遣虚声惊草木，坐令冤气满虫沙。

戍楼枕海荒烟冷，估舶冲潮落日斜。忘却靴刀无置处，径思赤手拔鲸牙。
至启至比婴风热殆过浃旬近方稍康未果上谒辄
李至（宋代）

渐老筋骸百事慵，退朝无复接鵷鸿。
数枝筠粉幽窗外，一炷檀烟静室中。
冷滴梦魂桐叶雨，香吹篱落菊花风。
自惭不及车夫子，时向东山谒谢公。
左太冲咏史
慕昌溎（清代）

赫赫金、张势，朱紫荣襁褓。峨峨许、史庐，高台连曲沼。

扬雄独不达，著书摅怀抱。伟哉身后名，文章传八表。

倚桐始生时，见困于蒿草。及其凌云霓，倾枝巢凤鸟。

奇材有迍邅，天命苦不早。鲲鹏异鸴鸠，知年有大小。
笼鹤
吴锡畴（宋代）

本是云霄万里身，樊笼著向绿槐阴。
虽然禄料曾无欠，孤却宽閒自在心。
庆春泽（丙子元夕）
刘镇（宋代）

灯火烘春，楼台浸月，良宵一刻千金。锦步承莲，彩云簇仗难寻，蓬壶影动星球转，映两行、宝珥瑶簪。恣嬉游，玉漏声催，未歇芳心。

笙歌十里夸张地，记年时行乐，憔悴而今。客里情怀，伴人闲笑闲吟。小桃未静刘郎老，把相思、细写瑶琴。怕归来，红紫欺风，三径成阴。
送友人赴秋闱
荣凤藻（清代）

九重丹诏下抡才，得意秋风万里来。今日与君南浦别，桂花香里再衔杯。
嘉禾百咏·仙鹤亭
张尧同（宋代）

杳杳云间路，重重隔翠林。
数声清夜后，来伴月边吟。
送余侍讲致仕南归
周叙（明代）

儒林尽拜渥恩新，勇退如公复几人。丹凤楼前初解组，白鸥江上漫垂纶。

香山会好谁同社，彭泽风高自卜邻。愧我有亲违省问，南归无计接芳尘。
送曹子方
韦骧（宋代）

判袂长亭岁律残，天寒云霭惨溪山。间关唯恐君兼道，寂寞仍愁我独还。

秀句八州神物护，轻轺千里老人攀。他时企想音书外，伫听休声耸近班。
赠陈仲醇徵君东佘山居诗三十首 其二十
董其昌（明代）

十载村居傍酿墰，村农村姥得相参。玉壶观世龟藏六，竹简雠书豕渡三。

只见陶公怡岭上，谁知剑客是图南。近来宝晋先王略，不作兰亭聚讼谈。
冬日梅窗书事四首 其三
朱淑真（宋代）

病起眼前俱不喜，可人唯有一枝梅。
未容明月横疏影，且得清香寄酒杯。
有感
陈宗远（宋代）

呢喃燕贺厦，嘹呖鸿渐磐。
恋主江南暖，来宾塞北寒。
炎凉有变易，去就无留难。
勿嫌乌鹊噪，朝朝止屋端。
齐天乐 其一 三月初十日舟过临平
黄燮清（清代）

东风略改梅花影，千枝万枝疏朗。碎欲飘烟，轻如散雪，醒出远朗三两。

溪云暗长。看点破微茫，晓阴难酿。认取前生，谪仙名氏在天上。

沿堤高下一色，算银樽玉板，宜谱清唱。近树笼青，遥山媵绿，越显澹妆新样。

无言自放。叹碧落根苗，道旁谁赏。不是寻诗，几人停划桨。
绍兴祀九宫贵神十首
佚名（隋代）

［黄钟为角］载阳衍德，农祥孔昭。
麦兹元嘏，穰穰黍苗。
象兴眇冥，金奏远姚。
无闬厥灵，丹衷匪恍。
次韵陈泰定见赠二首
李弥逊（宋代）

偶语无人且复吞，昼晴饶睡憩榕根。
鸟鸣幽谷何妨静，花发深林只有繁。
逸思共怜居有竹，清阴谁伴酒盈尊。
非关兴心回船急，剥啄那知客至门。
过松江寄务观五首
韩元吉（宋代）

四海习凿齿，云间陆士龙。
酒狂须一石，文好自三冬。
风水客愁远，烟花春事浓。
还将枕流耳，来听景阳钟。
读西京杂记十三首次渊明读山海经韵 其十一
李彭（宋代）

韩嫣佞幸徒，骪曲承密旨。长安有成言，金丸不饿死。

平生鵔鸃冠，于兹见操履。安陵泣前鱼，炙手何可恃。
王子立寄三绝句云常诣夏颐吉卜云宜见君子子
李廌（宋代）

三首新诗慰病躯，万金何必是家书。
隔年已有游嵩约，玉趾何时过敝庐。
景阳宫井双桐
李商隐（唐代）

秋港菱花干，玉盘明月蚀。血渗两枯心，情多去未得。

徒经白门伴，不见丹山客。未待刻作人，愁多有魂魄。

谁将玉盘与，不死翻相误。天更阔于江，孙枝觅郎主。

昔妒邻宫槐，道类双眉敛。今日繁红樱，抛人占长簟。

翠襦不禁绽，留泪啼天眼。寒灰劫尽问方知，

石羊不去谁相绊。
游仙诗十首 其九
庾阐（魏晋）

玉树标云翠蔚。灵崖独拔奇卉。芳津兰莹珠隧。碧叶灌清鳞萃。
郊庙歌辞。享太庙乐章。太和舞
佚名（唐代）

广乐既备，嘉荐既新。述先惟德，孝飨惟亲。

七献具举，五齐毕陈。锡兹祚福，于万斯春。
又六言二首
刘克庄（宋代）

寡女画眉通好，邻姬捧心效颦。
况有黄金买赋，不羡碧玉嫁人。
霓裳中序第一 霓裳羽衣之曲今不传，戏补之
龚自珍（清代）

当筵问古月。谁向其间起宫阙。风马云车历历。见桂葆、乍迎娇如雪。

遥空闻说。说夜来、天袂凉绝。惊鸿起，素衣二八，舞罢老蟾泣。

飘忽。长风吹急。竟天上、人间了隔。仙声一半记得。

汉武秦皇，有路难觅。开元庆佳节。算合乐、图中应识。

尊前祝，千秋万岁，不须有离别。
初归杂咏
陆游（宋代）

雪满渔蓑雨垫巾，超然无处不清真。
胸中那可有一事，天下故应无两人。
骑马每行秋栈路，唤船还渡暮江津。
酒楼僧壁留诗遍，八十年来自在身。
孙益远试归堕车败面已而荐书至作诗戏之以送其行
汪藻（宋代）

羊公作三公，政办一肱折。功名方鼎来，讵叹养生拙。

孙郎少奇伟，面满若霜月。胡为忽颠隮，有物食之缺。

宁非造物意，怪子卧岩穴。长年脸边红，漫自供酒缬。

顾令冠盖底，未省识此杰。何妨暂相顾，一访唐举决。

朝来清镜里，黄色两眉彻。居然万马群，老骥已超绝。

聊将钓竿手，遮日向西阙。琼林风帽稳，醉度樱笋节。

从渠关宴上，儿女笑鬷蔑。谁能为公豪，玉瑑挥作雪。
万年春·一气冲和
王吉昌（元代）

一气冲和，心猿紧琐难奔走。调柔受。密封关口。太一氤氲守。二者相融，默默昏昏久。成奇偶。炼须九九。丕享虚空寿。
送张状元升谒告还南城
倪岳（明代）

一夜西风吹客衣，朝来忽报状元归。香浮秋水青莼老，影落寒江白雁飞。

去路帆樯移暮雨，到家桥梓耸晴晖。词垣故旧应相忆，早拟回翔上帝畿。
宁宗朝享三十五首 诣室用《乾安》。
郊庙朝会歌辞（宋代）

丹楹云深，芳勺宵奠。乐华淳鬯，礼文炳绚。有容有仪，载肃载见。

维时缉熙，世世以燕。
过沛题歌风台
张方平（宋代）

落托刘郎作帝归，樽前感慨大风诗。淮阴反接英彭族，更欲多求猛士为。
再次韵四首 其一
陈造（宋代）

公朝已后茹茅连，幕府偷闲亦所天。宠辱肯为差别观，道人随寓祇怡然。
雨坐候故人不至
刘崧（元代）

冬青叶上雨潇潇，虚馆山寒坐寂寥。还说南村收穫去，可能留客待明朝。
远出乍归
王谌（南北朝）

五旬行李经吴越，四月风光正惠夷。
绿水悠悠晴脉脉，青条总总实离离。
飞来何处双黄蝶，叫彻他山一子规。
却把闲身成倦客，关心书几昼长时。
以太学灯笼遗陈松老
饶节（宋代）

君有传家三尺檠，巨编长轴称经营。时文今是蝇头字，遗子终南捷径行。
苏幕遮 踏歌声
刘琬怀（清代）

按鸾笙，催羯鼓。片片梁尘，散作霓裳谱。毕竟清音何处度。

满院霓花，寻遍春归路。

听筝堂，飞雪舞。嚼羽含商，愿也何曾误。只怕步虚留不住。

一雨三声，吹上群仙府。
建炎庚戌溃兵狂襄汉寒食阻趋光作拜扫追慕痛
张嵲（宋代）

故园坟树想青葱，寒食风光泪眼中。
自痛不如伧父子，纸钱犹挂树头风。
排闷
陆游（宋代）

万里风中寄断蓬，古来虚死几英雄？拔山力与回天势，不满先生一笑中。
登郢州白雪楼
李曾伯（宋代）

野迥乾坤阔，楼高岁月深。
江山不今古，人物几登临。
云影埋荆树，风声快楚襟。
何须唤商女，白雪想遗音。
寓兴十首
张至龙（宋代）

孤灯照长夜，膏尽灯影灭。
划见窗户间，鲜鲜有明月。
梅花喜神谱·小蕊一十六枝
宋伯仁（宋代）

宛陵有灵根，圆红珍可芼。
卫人感齐恩，琼琚未容报。
柳
吴惟信（宋代）

灞桥烟水碧沉沉，万缕低垂结翠阴。学舞腰肢风外细，凝愁颜色雨中深。

絮漫天地凄凉泪，萍满池塘造化心。记得赠行曾折处，短长亭畔听莺吟。
山居
白玉蟾（宋代）

月落鸡吹角，夜长鹅报更。
山中无历日，日出即天明。
游罗汉寺
郭奎（元代）

步出城东门，褰裳涉西澨。幽寻穷四郊，日入未遑已。

逍遥远尘穷，夕憩空门里。阴阶转长廊，金碧炫晴绮。

园池清且深，水竹澹如洗。追念畴昔欢，岂谓重来此。

春日忽载阳，百物含芳卉。好鸟向我鸣，高僧见人起。

閒云石上生，天花覆瑶几。信宿方告还，行行讵能止。
送李长史纵之任常州
戴叔伦（唐代）

不与名利隔，且为江汉游。吴山本佳丽，谢客旧淹留。

狭道通陵口，贫家住蒋州。思归复怨别，寥落讵关秋。
和益阳赵宰六首
廖行之（宋代）

食黮从吾化，安舆本若情。
有能奔晋盗，何用筑秦城。
一邑诚天幸，三年赖政平。
儒功固如许，仪舌漫纵横。
咏柰诗
褚沄（南北朝）

成都贵素质，酒泉称白丽。红紫夺夏藻，芬芳掩春蕙。

映日照新芳，丛林抽晚蒂。谁谓重三珠，终焉竞八桂。

不让圜丘中，粲洁华庭际。
田家
范成大（宋代）

穉子呼牛女拾薪，山妻自膾小溪鱗。
安知曝背庭中老，不是渊明行輩人。
挽饶武博二首 其二
陈元晋（宋代）

内集侪甥舅，同登齿弟兄。忘年情好密，开口肺肝倾。

恍尔同醒醉，伤哉隔死生。朔风吹老泪，哀些不成声。
出岭题石灰铺
陶弼（宋代）

马度严关口，生归喜复嗟。
天文离卷舌，人影背含沙。
江势一雨曲，梅梢三四花。
登高休问路，云下是吾家。
山间早行题和溪驿
廖刚（宋代）

路入龙溪晓，烟村暝不分。水声浑绕石，山色半含云。

掠马惊飞雉，窥人走骇麇。空林惟鸟语，深荐忽兰芬。

谷暗吟蛙部，崖苍织藓文。野花红复白，相照自缤纷。
余自入山距出山五十五日竹屋青灯山阴杖屦忘其痴不了事矣随所赋录之得二十首 其九 论诗
徐瑞（宋代）

大雅久寂寥，落落为谁语。我欲友古人，参到无言处。
江山庆云桥
辛弃疾（宋代）

断崖老树互撑拄，白水绿畦相灌输。
焉得溪南一邱壑，放船画作归来图。
谒太昊祠
张耒（宋代）

千里垂精帝道尊，神祠近正国西门。
风摇广殿松杉老，雨入修西羽卫昏。
日落狐狸号草莽，年丰父老荐鸡豚。
旧游零落今谁在，尘壁苍茫字半存。
阿房宫故基
汪元量（宋代）

祖龙筑长城，雄关百二所。
阿房高接天，六国收歌女。
跨海觅仙方，蓬莱眇何许。
欲为不死人，万代秦宫主。
风吹鲍鱼腥，兹事竟虚语。
乾坤反掌间，山河泪如雨。
谁怜素车儿，奉玺纳季父。
楚人斩关来，一炬成焦土。
空余此余基，千秋泣禾黍。
桂堂秋夜
陈藻（宋代）

荧荧灯火临书卷，续续蛙声入桂林。
背后曲肱眠小子，床头酌酒服玄参。
旅次二首 其一
葛立方（宋代）

山行确荦趁云程，食寝无多但有名。作梦方成鸡唤起，加餐未竟马催行。

鼓风飞壒浑无际，敲日吹炎似有声。埃息火流知不晚，依然六幕自澄清。
山坡羊·愁眉紧皱
陈草庵（元代）

愁眉紧皱，仙方可救，刘伶对面亲传授。满怀忧，一时愁，锦封未拆香先透，物换不如人世有。朝，也媚酒；昏，也媚酒。
秋夜露坐偶作
曾巩（宋代）

白云飞尚低，清露泫犹早。风来亦依微，浊暑焉得扫？

客堂虚四楹，洒水恨枯槁。喜兹宵漏初，露坐散襟抱。

河明带飞观，月白通驰道。顾眄尘虑销，瓶泉谢频倒。

恨无同声人，诗义与探讨。踟蹰拂方床，归卧梦亦好。
咏西湖十洲 烟屿
刘珵（宋代）

閒伴晓云笼浅濑，半和秋雨羃寒沙。溶溶泄泄拖轻素，遮尽渔蓑与钓槎。
送钟上舍应禧
曾丰（宋代）

向上机关口挂壁，一言且蔽诗三百。
胸次融成安乐窝，笔头点出华胥国。
诚然甚正□而葩，要会百家归一家。
从建极来都有准，出游尘外始无瑕。
登梦野亭怀旧
张耒（宋代）

曾上高台望翠微，重来悲叹客难期。
章华苍莽寻无处，云梦逶难寒更迟。
墨客多情曾痛饮，玉箫何处弄妍词。
请君点检当时事，只应朱颜非旧时。
寄春膏笺与何同叔监簿因成古体
张镃（宋代）

苏州粉笺美如花，萍文霜粒古所誇。近年专制浅蜡色，软玉莹所无纤瑕。

盘门系缆高桥住，呼僮径访孙华铺。雕锼红碧任成堆，春膏且问如何去。

乃知剡溪桃花黄，褚君同谱生殊乡。买来论担不计数，直候东风花草香。

其时霢霂吹微雨，润物无声略胶土。展开千幅向晓空，渍染都匀始轻杵。

捣成一色坚且明，幽具本岂钻公卿。要供海内觅句客，觅句只今谁有名。

月湖老仙居胄监，诗好工夫到平淡。寄分聊当野人芹，莫充谏藁恐被焚，便将演纶登北门。
椿阁 其二
吕本中（宋代）

有孙仁者静，远近伏共贤。定知建德民，祝令如翁年。
和百拙禅师韵
耶律楚材（元代）

十方世界是全身，气宇如王绝比伦。与夺机中明主客，正偏位里辨君臣。

眠云卧月辞三岛，鼓腹讴歌预四民。了了了时谁可晓，闲人元不是闲人。
苦寒三首
杨万里（宋代）

畏暑长思雪绕身，苦寒却愿柳回春。
晚来斜日无多暖，映著西窗亦可人。
山亭柳 咏隋堤新柳
邹祗谟（清代）

纹瀫微流。正万缕初柔。垂绮苑，映妆楼。此日藏乌多少，他时系马迟留。

渐渐绿深黄浅，一带烟浮。

花花絮絮雷塘路，风风雨雨到邗沟。初学舞，惯含愁。

远恨能传玉笛，轻寒乍到红篝。最是长条牵愁，人在兰舟。
题石潭观音院用王枢密庶愚丘正宗韵二首 其一
赵蕃（宋代）

老衲迎门祇敝裳，问年还举四山黄。谁云此院通衢著，渠自长閒人自忙。
上林春
晁端礼（宋代）

伊洛清波，嵩山秀色，共与皇家为瑞。挺生异质，亲逢盛旦，簪缨旧传家世，雁炉烟里，罩一段、照人清气。烂金章、映紫绶，自是真官标致。

把朝廷缙绅屈指。有谁人似得，多才多艺。片言悟主，封侯赐璧，君王自为知己。暂来卧治。况廊庙、正多虚位。看登庸，辅圣主、万年康济。
自咏
白居易（唐代）

白衣居士紫芝仙，半醉行歌半坐禅。今日维摩兼饮酒，

当时绮季不请钱。等闲池上留宾客，随事灯前有管弦。

但问此身销得否，分司气味不论年。
酬德邵
李正民（宋代）

三年绝域寄孤身，齧雪吞旃踵昔人。琴奏南音惟念楚，鸡鸣中昔忽离秦。

重来泽国寻渔父，免向沙场逐雁臣。好在五湖波浪阔，解缨濯尽塞垣尘。
送张南川春元省觐北还因上春官
郑廷鹄（明代）

春晴海上锦帆开，万丈龙涛转曲隈。日下鲸波飞绮縠，镜中仙屿出楼台。

彩衣尚恋黄堂梦，兰省新招白凤才。献赋他年回首处，五峰云外是蓬莱。
浪淘沙 题黄杏帘广文《漓江归棹图》，即送还里
周之琦（清代）

一棹许湾春。旧里情亲。金萱花下彩衣新。空阻陡门三十六，无计留宾。

蕙帐隔吟身。鹤怨频闻。北山原有去来云。明日片帆江汉上，我亦归人。
荷花
杨亿（宋代）

绝岸疏烟合，回塘夕照和。
水仙犹度曲，川后自收波。
银汉桥横犹，蘅臯襪溅罗。
玉杯承露重，钿扇起风多。
翠羽芳洲近，青丝快骑过。
石城秋信断，搔首奈愁何。
二郎神·秋夕对月
黄之隽（清代）

秋何许。看河影、环将秋住。奈夜静、庭空天路近，对蟾魄、孤飞无侣。

汝自天边飘泊惯，底偏向、愁人延伫。又照个、多情蟋蟀，整夜窗前私语。

酸楚。都来搅乱，枕边羁绪。且起视、西窗开遍否，放月姊、随风归去。

待我眉间愁散后，再打点、閒情玩汝。莫浪把清光，掷向宵来，无人怜处。
咏史下·王导
陈普（宋代）

万里凉州道李雄，几重辽海到江东。
天台更充金陵去，端有何颜见北风。
密之与鉴在相依桂水，贻书招予。书怀二十八韵奉答
钱澄之（清代）

方朔金门彦，延陵直指声。艰难猺峒路，遭际桂林城。

书到知予在，歌长见友情。离群真历劫，访旧半构兵。

党锢同亡命，髡钳各易名。故人皆散失，季子得逢迎。

卖药方曾效，从戎计未成。吴江家总破，闽海国重倾！

癙泣通三载，夷歌尽五更。葵心终耿耿，蒜发故茎茎。

崖复看猿度，天长羡鸟征。梦颠江右复，涕洒粤东平。

过岭风全暖，开年日迥明。朝廷需战伐，吾道愧坚贞！

再著冠裳好，重逢父子惊！鸡坛皆列宿，麟阁半同盟。

学士今为相，台郎且晋卿。携孥依北道，给札赋西京。

对酒探阄熟，联吟并马行。双星随斗出，一雁掠霜鸣。

祗觉生存幸，翻悲死丧轻！武公尸不返，农父祸谁撄！

白社馀三士，青云仗两兄。服官怜我拙，招隐鉴君诚！

水忆漓江碧，峰思独秀晴。躯残舌仍在，粒绝笔能耕。

岁月将诗记，篇章把烛评。春帆应抚手，唱和送馀生！
白田马上闻莺
李白（唐代）

黄鹂啄紫椹，五月鸣桑枝。
我行不记日，误作阳春时。
蚕老客未归，白田已缫丝。
驱马又前去，扪心空自悲。
崔仓曹席上送殷寅充石相判官赴淮南
岑参（唐代）

清淮无底绿江深，宿处津亭枫树林。

驷马欲辞丞相府，一樽须尽故人心。
感怀诗
桑悦（明代）

异域有海水，一饮人皆狂。举世何为者，役役日夜忙。

何时骑元气，瑶池览秋光。饥餐白鹄血，渴饮蟠桃浆。
留春令·江南一雁横秋水
黄庭坚（宋代）

江南一雁横秋水。叹咫尺、断行千里。回纹机上字纵横，欲寄远、凭谁是。谢客池塘春都未。微微动、短墙桃李。半阴才暖却清寒，是瘦损、人天气。
福胜阁
范成大（宋代）

翚飞五级半空翔，指点楼栏说太皇。劫火不能侵愿力，岿然独似汉灵光。
九日小斋独作
黄文灿（清代）

时际垂杨秋色寒，垂帘兀坐弄毫端。无心落帽发常整，有意题毫韵又难。

黄菊虽开犹寂寞，白衣未至倍辛酸。侧闻游子登高去，一枕羲皇梦里看。
忆游天台寄道流
张佐（唐代）

忆昨天台到赤城，几朝仙籁耳中生。云龙出水风声急，

海鹤鸣皋日色清。石笋半山移步险，桂花当涧拂衣轻。

今来尽是人间梦，刘阮茫茫何处行。
夫人挽词二首
郭印（宋代）

娈彼闺房秀，泠然玉雪容。
月箫难择对，石窌侈疏封。
涵泳诗书习，扶持扇枕供。
三荆方擢秀，云壑卧双松。
送扬州胡倅赴堂召
李曾伯（宋代）

击楫同呼渡，勤公佐此州。
边防新绩用，湖学旧源流。
未了平若檄，还催向阙舟。
君王方仄席，樯燕勿迟留。
题米汁囊
章松盦（清代）

石油无用负春耕，顽古而今诉不平。根恋痴云频酝酿，香涵嘉不蓄精英。

漫教错与奚童借，却似凭他玉液成。倘遇元章应下拜，膏流沁口味愈清。
寄毛用成给事
杨慎（明代）

别后追酬送别诗，石头城里是相思。屡闻高议归青琐，曾颂新声满玉墀。

坐隐曾留王质斧，好奇能寄李邕碑。崇霞台上频南望，冀北花开雁去迟。
颂古三十一首
释梵琮（宋代）

天雄附子出绵州，价数高低一等酬。
治病杀人随所用，到头难觅个踪由。
次韵何若谷别后见寄
赵抃（宋代）

言念分符日，来逢别乘贤。疮痍求俗去，风教为民宣。

吏狱都无扰，农畴属有年。欢尝陪射的，清不废鸣弦。

避俗寻萧寺，游春醉画船。文楸坐帷幄，诗敌肆戈鋋。

邂逅穷江地，凄凉落叶天。代还公去矣，伫立我依然。

久契诚弥固，离忧不暂蠲。高台倚章贡，时一诵佳篇。
筑城篇
顾云（唐代）

三十六里西川地，围绕城郭峨天横。一家人率一口甓，

版筑才兴城已成。役夫登登无倦色，馔饱觞酣方暂息。

不假神龟出指踪，尽凭心匠为筹画。画阁团团真铁瓮，

堵阔巉岩齐石壁。风吹四面旌旗动，火焰相烧满天赤。

散花楼晚挂残虹，濯锦秋江澄倒碧。西川父老贺子孙，

从兹始是中华人。
送樱桃与范尚书二首 其一
张镃（宋代）

谁将绛蜡千枝泪，镕作骊龙百斛珠。酪盌冰盘非我称，敢烦西子荐陶朱。
山居杂诗九十首 其五十
曹勋（宋代）

闲居养僮仆，衣食必鲜美。小则爱睡眠，大者趋博戏。

不然言疾病，莫能承付委。长须与赤脚，昔人诚有理。
头袖
释慧开（宋代）

四海英灵俱夺下，铜头铁额总兜来。
莫怪无门施毒手，揭翻脑盖顶门开。
重阳前一日憩瓜州息浪庵侯风 其一
陈仁锡（明代）

瓜州台畔沸如雷，此地安禅我亦陪。龙像似盂悬印坐，金银浮亦引青来。

人头忽向浪中出，帆影惊翻波底回。卓赐五州烦寄语，法轮高出海门来。
答公孙及
李复（宋代）

辗转卧不周，遥夜何漫漫。
娟娟竹间月，照我影零乱。
繁虫哀阴壁，轻风泛帏幔。
节物自感人，寤言兴永叹。
颓坐易销沉，去甚春冰泮。
万事随俯仰，飘忽浮云散。
芳槿曜朱华，荣好常在旦。
百年无期度，白日岁已晏。
余生能几何，可进投忧患。
驾矣追欢好，东方明星烂。
城上乌诗
朱超（南北朝）

朝飞集帝城，犹带夜啼声。近日毛虽煖，闻弦心尚惊。
浣溪沙
元好问（金朝）

芍药初开百步香，小阑幽拚隔长廊。好花都属富家郎。此乐莫教儿辈觉，老夫聊发少年狂。高烧银烛照红妆。
贤女祠
戴复古（宋代）

士有败风节，惭魂埋九京。
幽闺持大谊，千载著嘉名。
父不重然诺，女能轻死生。
寒潭堕秋月，心迹两清明。
日涉园次韵五首 其三 丹桂轩
罗愿（宋代）

丹枝近岁出深宫，合向严宸伴晚枫。珍重幽轩无俗物，月中根垡日边红。
句 其一
熊知至（宋代）

岸上犹哀惧，舟中争得安。
踏莎行
晏几道（宋代）

绿径穿花，红楼压水。寻芳误到蓬莱地。玉颜人是蕊珠仙，相逢展尽双蛾翠。

梦草闲眠，流觞浅醉。一春总见瀛洲事。别来双燕又西飞，无端不寄相思字。
九日登浮屠
顾禧（宋代）

浮屠百尺绝花尘，一望霜林暮色匀。
啸傲自然能远俗，步趋何色不随人。
参军帽落嘲谁解，□□□残草作茵。
却羡东篱陶处士，菊花犹插碧纱巾。
中元日以春花数种送阎才元左司
周必大（宋代）

韩郎牡丹迹已久，殷七杜鹃名谩新。何似熙熙行阙里，花随和气四时春。
则明游馀杭三桥步回过余草堂赋此谢之
吕诚（元代）

秋日三桥步，行舟野色新。乱山围草市，荒埭接江津。

杉竹通蛮獠，麇麋贩猎人。欲将金粟酒，为子拂征尘。
喜黎惟敬至偕童子鸣诸公携酒访之得云字
梁孜（明代）

摇落深秋一见君，都门握手更殷勤。别来白社孤燕月，重对青尊怅岭云。

五岳何年期谢履，甘泉此日羡雄文。休嗟宦海羁双鬓，凤沼新题喜共分。
偈颂一百二十三首
释崇岳（宋代）

春风似箭，春雨如膏。
旷劫来事，不隔丝毫。
清明日席上呈诸友
李处权（宋代）

飘零何足怪，丧乱故应宜。
炙手宁为盛，张罗未必衰。
篇章怀杜牧，游说鄙袁丝。
钟鼎山林事，胸中自有期。
子华相公同游赵令公园
范纯仁（宋代）

相君行乐处，繁盛故王家。声远歌喧阁，香浓酒泛花。

瑰材扶广厦，美植列甘柤。彊饮频中圣，回头畏曲车。
偈颂一百零二首
释慧远（宋代）

锦江巨浪连三峡，九陇峰高接五天。
中有导师口生角，眉毛落五脚跟穿。
击科嘉州石佛眼中火出，惊回陕府铁牛鼻孔生烟。
阿呵呵，莫怨天。
有利无利，不离行市。
伸手缩手，无沈无偏。
酽茶三五碗，意在镬送边。
招山阳高徐二生饮二首
陈造（宋代）

欲作山阴兴尽回，良思与子共衔杯。
要须人境俱清绝，好抱瑶琴踏雪来。
鹧鸪天
张祥河（清代）

商略飞花剑壁阴。真珠栊里漆鸣琴。刘郎不自修花谱，孤负啼鸣有翠禽。

云漠漠，月沈沈。瘦桐灰却野蚕心。拚娇困酒年来惯，落靥东风冷见寻。
一寸金（太母诞辰）
曹勋（宋代）

霜落鸳鸯，绣隐芙蓉小春节。应运看，月魄分辉，坤顺同符，文母徽音芳烈。诞育乾坤主，均慈爱、练裙岂别。经沙塞、涉履烟尘，瑞色怡然更英发。

上圣中兴，严恭问寝，宫庭正和悦。看寿筵高启，龙香低转，声入霓裳，檀槽新拨。翠衮同行乐，钧韶奏、喜盈绛阙。倾心愿、亿载慈宁，醉赏闲风月。
开窗
薛季宣（宋代）

溽暑欲成雨，密云犹在郊。开窗挹凉飙，远山见林梢。

木叶已成阴，野鸟鸣啁啁。镜静碧池湛，清冷无混淆。

会意纷万途，钱荷贯丛茭。寂坐一堂上，默默神明交。
贺新凉（送刘澄斋制干归京口）
张榘（宋代）

匹马钟山路。怅年来只解，邮亭送人归去。季子貂裘尘渐满，犹是区区羁旅。谩空有、剑锋如故。髀肉未消仪舌在，向樽前、莫洒英雄泪。鞭未动，酒频举。

西风乱叶长安树。叹离离、荒宫废苑，几番禾黍。云栈萦纡今平步，休说襄淮乐土。但衮衮江涛东注。世上岂无高卧者，奈草庐、烟锁无人顾。笺此恨，付金缕。
春秋战国门。杨回
周昙（唐代）

三逐乡闾五去君，莫知何地可容身。

杨回不是逢英鉴，白首无成一旅人。
送陈德邵宫教赴行在二十韵
陆游（宋代）

相从何必早，白头或如新；登门虽尚疏，数面自成亲。
昨者始见公，凛然须如银，败席留煮茗，寒厅无杂宾。
平生事贤意，寸心渴生尘，乐哉得所从，贫病忘吟呻。
恭惟大雅姿，信是邦国珍。
广文旧官长，二纪转鸿钧，恩仇快报复，祸福出笑颦。
同舍事容悦，腰佩玉麒麟，群谀更得志，後来如积薪。
於时公淡如，位屈道则伸。
法宫亲决事，收召极海滨，人才方杂沓，公仕益逡巡。
欲以贵祝公，公岂慕要津；欲以穷托公，公岂私贱贫；颇欲述古谊，劝公勿爱身，此又公所存，岂待贱子陈。
高颿泊江渚，岁晚风雨频，愿言添衣裘，寒阴能薄人。
贯时轩
谢薖（宋代）

旧时王子猷，爱竹仅成癖。斯人向千载，论世心莫逆。

吾轩谧竹向，寓意比三益。俗士旧雨来，今雨定扫迹。

城北有陈侯，眉宇初未识。似闻臭味同，炯炯见胸臆。

愿言登子轩，哦句呼阿客。看君阴森下，玉润映连璧。

龙吟秋夜永，卧听风摵摵。或当命柴车，独咏此君侧。

兴尽悠然反，谁能煖君席。
山居杂诗九十首
曹勋（宋代）

松根有至药，琥珀与茯苓。
琥珀未易致，茯苓选宜精。
制与鞠尘细，色如截肪并。
一一伴朝粥，地黄安可京。
早饭後戏作
陆游（宋代）

髯须主簿方用事，冰壼先生来解围。
蛮童取火炷香碗，不读南华谁与归？
水车谣 其二
王家相（清代）

米无麦无，火云日日烧肌肤。烧肌肤，汗全枯。两足瘦损何人扶，一身屈曲如籧篨。

此时劳苦不得舒，他日官吏来摧租。米无麦无。
赠僧绍明
姚合（唐代）

西方清净路，此路出何门。见说师知处，从来佛不言。

今生多病恼，自晓至黄昏。唯寐方无事，那堪梦亦喧。
宿澄上人院
卢纶（唐代）

竹窗闻远水，月出似溪中。
香覆经年火，幡飘后夜风。
性昏知道晚，学浅喜言同。
一悟归身处，何山路不通。
阮郎归 其二
毛滂（宋代）

雨馀烟草弄春柔。芳郊翠欲流。暖风时转柳花球。

晴光烂不收。

红尽处，绿新稠。秾华只暂留。却应留下等闲愁。令人双鬓秋。
穹窿山上真观
弘历（清代）

穹窿惟帝宇，巡狩值春朝。虔谒碧霄上，高居绛节朝。

雨旸愿时若，明旦揭于昭。精室萧台侧，凭栏纵目遥。
壮观二首 其一
米芾（宋代）

无涯小智壮营营，昔昔浮生梦数惊。重到白沙登壮观，江湖醉眼暂揩明。
贺尤礼侍兼修史侍讲直学士院四首 其三
张镃（宋代）

化权亚史法，委巷汩凡例。良由私爱怨，或使疑信二。

奸谀人力胜，危欲蔽忠义。绝识超大千，简册当吐气。
安西馆中思长安
岑参（唐代）

家在日出处，朝来起东风。风从帝乡来，不异家信通。

绝域地欲尽，孤城天遂穷。弥年但走马，终日随飘蓬。

寂寞不得意，辛勤方在公。胡尘净古塞，兵气屯边空。

乡路眇天外，归期如梦中。遥凭长房术，为缩天山东。
醉中惜花更书与诸从事
李建勋（唐代）

公退寻芳已是迟，莫因他事更来稀。未经旬日唯忧落，

算有开时不合归。歌槛宴馀风袅袅，闲园吟散雨霏霏。

高楼鼓绝重门闭，长为抛回恨解衣。
杂咏一百首·严君平
刘克庄（宋代）

卖卜本逃名，下帘无市声。
如何穹壤内，知世有君平。
喜吴九岩何古林远访双鱼
王渐逵（明代）

土阁茅关依涧磐，每缘衰懒谢烦諠。麾旌忽报鸥凫渚，冠盖还深薜荔门。

囊里风烟高士传，盘中𧒽蚬腐儒餐。阑干长物应无限，共把层峦取次看。
陌上花乐府，东坡记吴越王妃事也。临安道中感而和之，和其词而反其意，以有寄焉 其二
钱谦益（清代）

陌上花开燕子飞，柳条初扑曲尘衣。请看石镜明明在，忍撇妆台缓缓归？
海棠七首
刘克庄（宋代）

莫惜千银烛，频添两玉瓶。
不须擂羯鼓，花睡未曾醒。
次韵分生五首
陈著（宋代）

一春风雨笑谈疏，明日南风夏又初。
忽枉翠裾诗在手，胜如书尺寄双鱼。
玄堂八景为罗大参题 其七 村头翠竹
黄佐（明代）

徙倚村头望，翠竹干云霄。欲截凤凰管，凭谁叶虞韶。
唐诏监簿池阳市征
宋祁（宋代）

五鼓歇津亭，风帆去斗城。
美材王国秀，独木县官征。
萍密浮罂剂，蒪丝杂釜羹。
袁郎秋咏去，江月对盈盈。
初秋游西山出郭有怀马伯起戴公纶区启图
李孙宸（明代）

城内岂无秋，出郭今方见。山坳夜月留，草尖晨露泫。

一年两度游西山，宦况虽忙亦自閒。独恨昔游三四子，兹来强半隔追攀。
清夜忆仙宫子
施肩吾（唐代）

夜静门深紫洞烟，孤行独坐忆神仙。

三清宫里月如昼，十二宫楼何处眠。
送樊景昭回
曹义（明代）

远岫削芙蓉，滦波漾晴玉。芳草满江滨，春光真可掬。

柳风吹絮荡晴空，桃雨飞红点新绿。此时送客最关情，临岐怕唱阳关曲。

阳关怕唱意如何，人生会少离别多。去年此日金陵道，为均酌别朱颜酡。

今日相逢即相别，离情争似春风和。君今别我意冲冲，我亦送君情戚戚。

到家青鸟有时来，为寄平安好消息。从今云树两茫茫，渭北江东总相忆。
洪熙乙巳秋仲赐观内苑珍禽奇兽应制赋
夏原吉（明代）

六龙初御乾坤肃，玉烛和调民物育。爰开禁籞集廷臣，少肆馀闲阅奇畜。

时维秋仲天气清，纤尘不起香风轻。虞官圉宰杂遝进，珍禽瑞兽纷纭呈。

狻猊侧踞真雄猛，钩爪金毛睛炯炯。彩毬戏罢拂霜髯，百兽潜窥敢驰骋。

须臾玄鹿来轩墀，丰肌黭黮犹乌犀。若非食野沾煤雨，应是寻泉堕墨池。

双羊继出仍珍美，腹若垂囊背如砥。煌煌宝辔轻笼头，轧轧朱轮低载尾。

花阴小大霜姿𤠔，金环约项声隆然。盘旋倏忽作人立，何殊雪洞飞来仙。

又看福禄并神鹿，毛质鲜庞实灵物。羚羊缓步苍苔边，修角撑空亦奇独。

柙中玉鼠洁且驯，朱樱贯目脂涂唇。想应窃饵琼芝足，故看银袍觐紫宸。

驼鸡耸立谁其侣，骈趾青瞳高尺许。或时振翼将何如，志在冲霄学鹏举。

雕笼鹦鹉色更奇，细观熟玩心忘疲。呈祥虽未衔图瑞，调舌应能唱寿词。

三三两两宾郎雀，短喙珊瑚新琢削。飞翔宝槛恣喧呼，似欲临风脱金钥。

徘徊重睹花斑鸡，冠丹颊翠衣裳缁。是谁巧把晴空雪，散作身章若缀𤪌。

载欣载羡双鸠鸟，质傅铅花光皎皎。雄雌并立清飙前，贞静幽闲一何好。

多情尤有白画眉，双眉画得天然殊。从今京兆多才思，对此应惭画不如。

盆池一物龟相类，出没清波名玳瑁。锦鳞日映光陆离，谁数南溟紫文贝。

吁嗟致此诚非常，皆由圣德通遐方。遐方感慕贡珍异，故兹苑囿多辉光。

我皇继体朝群辟，蝼蚁微臣幸供职。如斯一一承恩观，拜舞金门喜何极。

愿言圣德超虞唐，普天率土咸来王。诸祥毕集四灵至，千秋万岁皇图昌。
寄李君厚
王令（宋代）

一笑东风去十年，重来稚子已差肩。
脱衣呼客家声旧，把酒论差士气全。
病骥远思牵直道，老鹰秋梦入青天。
自言出处身无累，一把穷通寄自然。
蝶
丁谓（宋代）

熠耀非吾族，蟏蛸莫我知。
韩凭飞处妒，庄叟梦时疑。
琼玉含芳细，丝篁度曲迟。
自当同羽化，蝉范任冠緌。
艾而张
王洪（明代）

畋彼南山，艾而张罗。黄雀高飞，其如雀何。有虎有虎，南山之下。

朝出咥人，暮行于野。我有长剑，亦有劲弩。胡不我即，乃复彼微者。

成汤祝网，天下归仁。除暴怀柔，永康我兆民。
幽窅
王冕（元代）

幽窅无人迹，虚空见远天。
雪深山气伏，崖断树根悬。
乌鸟翻身入，狐狸放胆眠。
老夫多脚力，更欲上层巅。
奉简潘师原澄江使君
李洪（宋代）

话别都门岁再除，归田犹复带经锄。
春朝结佩同迎驾，夜雪寒窗并直庐。
东阁何堪薛宣吏，长安久绝子公书。
故人江上新开府，一笑樽前气少舒。
次韵子由召伯埭见别三首
秦观（宋代）

冠盖纷纷不我谋，掩关聊与古人游。
会须匹马淮西去，云巘风溪遂所求。
舟中与顾贞叔夜话
文彭（明代）

烛短光犹白，茶倾火尚红。论心听夜雨，把袂怯春风。

浩浩江湖阔，茫茫宇宙空。茆山明月上，羡杀葛仙翁。
又跋东坡、太白瀑布诗，示开先序禅师
杨万里（宋代）

东坡太白两诗翁，诗到庐山笔更锋。
倒挂银河分一脉，擘开玉峡出双龙。
天孙织锦机全别，仙子裁云手自缝。
界破青山安用洗，涴他瀑布却愁侬。
平原为太守索棱歌
佚名（魏晋）

懿矣明守，庶绩允厘。剖符作宰，实获民思。
池上
释文珦（宋代）

晓业池上独凭阑，无限春愁欲诉难。
最是闰年时候别，楝花开尽尚清寒。
笺年老逢春八首 其六 这般意思难名状
邵雍（宋代）

阴阳初感处，天地未分时。言语既难到，丹青何处施。
偈颂一百一十七首
释绍昙（宋代）

忠清千古灿奎文，盖世功名富贵生。
旌佩拥云何处去，毗卢楼阁款经行。
和方景南乍晴
郑刚中（宋代）

阑暑知秋近，淮濆气已清。风雷惊夜雨，钟鼓报新晴。

雾散槐庭晓，云开魏阙明。马行朝路稳，人喜积阴倾。

初鸟方争出，残蝉莫乱鸣。小窗偏得睡，更待晚凉生。
皇太后合春帖子六首
苏颂（宋代）

冬至四十六，三阳生此辰。
帝令天下寿，钻燧教斯民。
春夜温故六言二十首
刘克庄（宋代）

丞相训子尤俭，夫人送女已非。
盥面用瓦盆子，籍足以锦地来。
偈三首 其三
释自龄（宋代）

便乃忘机守默，已被金粟占先。拟欲展演词锋，落在瞿昙之后。
嘲解十首
王迈（宋代）

君臣大义等乾坤，兄弟何曾系大伦。
齐霸分明诛子纠，唐宗决大用雠臣。
向时诸老空饶舌，何物狂生又犯鳞。
一自蒋坡新语出，斯知世有读书人。
中秋不见月
林季仲（宋代）

淹淹一夜雨，脉脉万方情。
勿怪云多妬，从来物恶盈。
水浑珠自莹，垢尽镜还明。
共赏此时月，无论阴与晴。
奉和袭美二游诗。任诗
陆龟蒙（唐代）

吴之辟疆园，在昔胜概敌。前闻富修竹，后说纷怪石。

风烟惨无富，载祀将六百。草色与行人，谁能问遗迹。

不知清景在，尽付任君宅。却是五湖光，偷来傍檐隙。

出门向城路，车马声躏跞。入门望亭隈，水木气岑寂。

犨墙绕曲岸，势似行无极。十步一危梁，乍疑当绝壁。

池容澹而古，树意苍然僻。鱼惊尾半红，鸟下衣全碧。

斜来岛屿隐，恍若潇湘隔。雨静持残丝，烟消有馀脉。

朅来任公子，摆落名利役。虽将禄代耕，颇爱巾随策。

秋笼支遁鹤，夜榻戴颙客。说史足为师，谭禅差作伯。

君多鹿门思，到此情便适。偶荫桂堪帷，纵吟苔可席。

顾余真任诞，雅遂中心获。但知醉还醒，岂知玄尚白。

甘闲在鸡口，不贵封龙额。即此自怡神，何劳谢公屐。
寄题韩勉夫枝巢 其二
王洋（宋代）

逍摇惟所适，小大浪殊观。溟渤鲲鹏近，藩篱燕雀宽。

宅高非远害，藏密定成安。不似南山树，枝间有弹丸。
题光孝寺讷无言长老所藏宇南画龙
柯九思（元代）

道人画龙龙绝奇，何处人间曾见之。上京清暑朝初退，太液池边看雨时。
喜见莼丝
韩淲（宋代）

一杯浊酒下莼丝，不负东吴薄宦期。安得林逋同隐约，尚凭张翰写心思。

人间美恶吾能会，物外清閒世莫知。更待西风小摇落，鲈羹盐豉转相宜。
挽处士富公二首
陈棣（宋代）

庆历元臣后，勋名泰华主。
当年遗德泽，流裔尽英豪。
继世夸荣耀，唯公隐寂寥。
潜辉传野史，犹足见清标。
杨固店
岑参（唐代）

客舍梨叶赤，邻家闻捣衣。夜来尝有梦，坠泪缘思归。

洛水行欲尽，缑山看渐微。长安只千里，何事信音稀。
水调歌头·明月隔千里
刘辰翁（宋代）

明月隔千里，风动帐纹开。故人锦字如梦，梦转雁初来。倚遍西山朝爽，行过石头旧渡，久别忽经怀。不得与之语，日夕独持杯。调绿水，歌白雪，有心哉。也知尻高啄俯，无计脱尘埃。狗尾貂蝉满座，贝带鵕鸃弄粉，一舆一臣台。岁晚不如愿，谁更忿灰堆。
赋得荷净纳凉时得凉字 其二
曹敬（清代）

荷花为壁水为乡，人坐其间不断香。屏却尘氛消却暑，无风也觉自生凉。
无题
汪沆（清代）

垂杨不断接残芜，雁齿虹桥俨画图。
也是销金一锅子，故应唤作瘦西湖。
问如满禅师 其一
李诵（唐代）

佛从何方来？灭向何方去？既言常住世，佛今在何处？
荆门寄怀章供奉兼呈幕中知己
齐己（唐代）

紫衣居贵上，青衲老关中。事佛门相似，朝天路不同。

神凝无恶梦，诗澹老真风。闻道知音在，官高信莫通。
送张卿赴西路宪
冯时行（宋代）

不容巴国恋深仁，使节朝驰诏墨新。
山水两川奇胜地，典刑三晋老成人。
使星正自临东井，卿月元来照紫宸。
自是皋陶多迈种，归毘舜德咏臣邻。
皇太子生辰诗三首 其一
马廷鸾（宋代）

煌煌炎宋兴，奕世开燕谋。建隆圣人出，庚年宝运周。

祥符帝子生，巳月神光流。稽首颂储君，昭哉遹嘉猷。

吹铜协乾阳，主鬯弥千秋。星晖狼弧低，海润青齐收。

金轮整鹤驾，玉觞侍龙楼。无逸能为寿，乾乾谨时休。
玉蝴蝶
夏完淳（明代）

春日恼人花鸟，香车宝马，陌上成行。相思满地，芳草绿到西江。

旧衣香。留他荀令，新曲误，顾了周郎。枉思量。金壶滴博，银箭丁当。

茫茫。玉人何处，寻伊消息，瘦了容光。只剩些些，影儿作对梦儿双。

恨多情、雁传银字，愁不语、花落纱窗。对斜阳。珠帘卷起，又是昏黄。
东坡先生挽词 其二
释道潜（宋代）

博学无前古，雄文冠两京。笔头千字落，词力九河倾。

雅量同安石，高才类孔明。平生勋业志，郁郁閟佳城。
偈颂一百六十首
释宗杲（宋代）

法是常法，道是常道。
拶破面门，点即不到。
续古诗十首 其二
白居易（唐代）

掩泪别乡里，飘飖将远行。茫茫绿野中，春尽孤客情。

驱马上丘陇，高低路不平。风吹棠梨花，啼鸟时一声。

古墓何代人，不知姓与名。化作路傍土，年年春草生。

感彼忽自悟，今我何营营。
桂江冬雨舟中作
邓云霄（明代）

荒原满目叹蘼芜，冬暖天南草半枯。望去边声传赤羽，愁来云物暗苍梧。

年残风雨孤舟暮，宦薄宾朋一字无。行路苦难归未得，鹧鸪何意更相呼？
蒲津系桥次李棻韵
晁补之（宋代）

激箭波涛上，为梁木石雄。
铁牛惊陕右，流马出关东。
潦集连艘断，冰融一水通。
询谋自谁可，贤有赞皇公。
答延平王八使君望江亭见怀之什
张伯玉（宋代）

望江亭上望桐江，烟水茫然隔锁窗。
擢第蚤同丹桂树，从军俱在碧油幢。
天遥皓月人千里，书托红鳞锦一双。
开府时多家令瘦，酒旗犹恐未相降。
城南蒋庄四首
李长民（宋代）

今旦商飚起，萧然云气秋。
稚蛩工促织。老蔓拟牵牛。
莫赋潘安阁，聊登王粲楼。
家园归未得，孤梦绕松楸。
酬郑模司直见寄
张祜（唐代）

故人沧海曲，聊复话平生。喜是狂奴态，羞为老婢声。

宦途终日薄，身事长年轻。犹赖书千卷，长随一棹行。
戏书 其一
李彭（宋代）

虐雪饕风春事晚，轻红未放入夭桃。即看倚杖花经眼，便许堆盘黍雪毛。
杜秋娘诗
杜牧（唐代）

杜秋，金陵女也。年十五，为李錡妾。后錡叛灭，籍之入宫，有宠于景陵。穆宗即位，命秋为皇子傅姆。皇子壮，封漳王。郑注用事，诬丞相欲去己者，指王为根。王被罪废削，秋因赐归故乡。予过金陵，感其穷且老，为之赋诗。

京江水清滑，生女白如脂。
其间杜秋者，不劳朱粉施。
老濞即山铸，后庭千双眉。
秋持玉斝醉，与唱金缕衣。
濞既白首叛，秋亦红泪滋。
吴江落日渡，灞岸绿杨垂。
联裾见天子，盼眄独依依。
椒壁悬锦幕，镜奁蟠蛟螭。
低鬟认新宠，窈袅复融怡。
月上白璧门，桂影凉参差。
金阶露新重，闲捻紫箫吹。
莓苔夹城路，南苑雁初飞。
红粉羽林仗，独赐辟邪旗。
归来煮豹胎，餍饫不能饴。
咸池升日庆，铜雀分香悲。
雷音后车远，事往落花时。
燕禖得皇子，壮发绿緌緌。
画堂授傅姆，天人亲捧持。
虎睛珠络褓，金盘犀镇帷。
长杨射熊罴，武帐弄哑咿。
渐抛竹马剧，稍出舞鸡奇。
崭崭整冠佩，侍宴坐瑶池。
眉宇俨图画，神秀射朝辉。
一尺桐偶人，江充知自欺。
王幽茅土削，秋放故乡归。
觚稜拂斗极，回首尚迟迟。
四朝三十载，似梦复疑非。
潼关识旧吏，吏发已如丝。
却唤吴江渡，舟人哪得知？
归来四邻改，茂苑草菲菲。
清血洒不尽，仰天知问谁？
寒衣一疋素，夜借邻人机。
我昨金陵过，闻之为歔欷。
自古皆一贯，变化安能推？
夏姬灭两国，逃作巫臣姬。
西子下姑苏，一舸逐鸱夷。
织室魏豹俘，作汉太平基。
误置代籍中，两朝尊母仪。
光武绍高祖，本系生唐儿。
珊瑚破高齐，作婢舂黄糜。
萧后去扬州，突厥为阏氏。
女子固不定，士林亦难期。
射钩后呼父，钓翁王者师。
无国要孟子，有人毁仲尼。
秦国逐客令，柄归丞相斯。
安知魏齐首，见断箦中尸？
给丧蹶张辈，廊庙冠峩危。
珥貂七叶贵，何妨戎虏支？
苏武却生返，邓通终死饥。
主张既难测，翻覆亦其宜。
地尽有何物？天外复何之？
指何为而捉？足何为而驰？
耳何为而听？目何为而窥？
己身不自晓，此外何思惟？
因倾一樽酒，题作杜秋诗。
愁来独长咏，聊可以自贻。
乌石峰同叶立三赋 其二
汪振甲（清代）

高冈生清风，欣赏耽阒寂。结茅凌绝顶，湖光敞虚白。

老树成古今，青山孰主客。曾闻静生慧，此理叩君析。
偈颂一百二十三首 其六十四
释祖钦（宋代）

心是根，法是尘，两种犹如镜上痕。镜已破，法不存，疏影横斜水清浅，暗香浮动月黄昏。
满江红 夏
张半湖（宋代）

新绿池塘，一两点、荷花微雨。人正静，桐阴竹影，半侵庭户。

敧枕未圆蝴蝶梦，隔窗时听幽禽语。卷沙帏、随意理琴丝，黄金缕。

鲛绡扇，轻轻举。龙涎饼，微微炷。向水晶宫里，坐消袢暑。

剥啄谁敲棋子响，莺儿林里惊飞去。最好是、活水瀹新茶，醒春醑。
满庭芳
则禅师（宋代）

咄这牛儿，身强力健，几人能解牵骑。为贪原上，嫩草绿离离。只管寻芳逐翠，奔驰后、不顾倾危。争知道，山遥水远，回首到家迟。

牧童，今有智，长绳牢把，短杖高提。入泥入水，终是不生疲。直待心调步稳，青松下、孤笛横吹。当归去，人牛不见，正是月明时。
六月十一夜简孙子肃子仪
赵蕃（宋代）

暑气侵人百不堪，晚吹微喜鬓毵毵。
手持白羽不胜倦，醉漱清毵欣尔甘。
定夜数钟随谷应，临流几木与天参。
况当风月佳如引，只欠两公相对谈。
凤凰台上忆吹箫（秋意）
吴元可（宋代）

更不成愁，何曾是醉，豆花雨后轻阴。似此心情自可，多了闲吟。秋在西楼西畔，秋较浅、不似情深。

夜来月，为谁瘦小，尘镜羞临。

弹筝，旧家伴侣，记雁啼秋水，下指成音。听未稳、当时自误，又况如今。那是柔肠易断，人间事、独此难禁。雕笼近，数声别似春禽。
减字木兰花（千叶梅）
姚述尧（宋代）

暗香清绝。不比寻常枝上雪。细叠冰绡。多谢天公快翦刀。

仙姿楚楚。轻曳霓裳来帝所。淡拂宫妆。瑞脑重铺片片香。
送邓庆长衍从宦吴中
范梈（元代）

闻说吴中郡，青山万叠开。云霞通井邑，水木映楼台。

子去嗟何恨！吾生念却回。辛勤官下养，书记合频来。
东归拟再访吕所盘舟便不果盘有诗因次韵以谢
丘葵（宋代）

对酒殷勤问后期，出门一步便相思。
自从剡曲回舟后，长忆巴山听雨时。
鹤发无成应念我，貂裘已敝欲从谁。
归途不向盘中过，却被清泉笑恶诗。
潘世表来访临别赠二十韵
王迈（宋代）

病眼缘春困，晨兴为子明。
未应谈世故，政恐累吾清。
书况近何若，襟期久不倾。
春来已多日，课辦几何程。
我懒觉成惯，人怜太瘦生。
招穷诗作崇，攻闷酒为兵。
昨关僧房宿，思寻友旧盟。
时时整行李，往往叹浮萍。
一动归欤兴，长歌去矣行。
小轩频偃蹇，分物息经营。
绿爱弥墙幄，红惊糁地英。
感时愁杜宇，唤梦赏鹂鹒。
秩马来超递，论文会合并。
匆匆为草具，郁郁有兰馨。
如许遽言别，深知不尽情。
惜花二三月，送客短长亭。
万事眼前幻，一杯身后名。
相期在忠孝，冷笑付枯荣。
问学无穷尽，文章合老成。
倘来聊尔尔，所产要铮铮。
此去逢同社，为侬好寄声。
有需新句子，此稿不妨呈。
题濠上斋二绝 其二
傅自修（宋代）

小斋斗大四壁立，只著匡床与瓦炉。不涉语言君识否，莫从门外著工夫。
邕州
陶弼（宋代）

出抚驩兜俗，亲提季子军。
随人雨关月，迎马二溪云。
送王师厚
晁公溯（宋代）

季父高名映里闾，复欣千里识名驹。
当令东海评清誉，他日还如二大夫。
旧友
魏绍吴（清代）

旧友晨星有几人，一番相对一伤神。频经聚散还离合，阅尽艰难又苦辛。

好雨润沾三径足，閒花乱放满园春。细推物理皆堪乐，只有吾曹鬓欲银。
几夜
释文珦（宋代）

几夜自听松雪响，西峰道者不曾来。
今朝拟得寻幽话，溪路清寒却又回。
答王升之
刘跂（宋代）

去家今来归，川陆万里长。有官无禄食，生理剧微茫。

饥创何时瘳，麦陇得扁仓。丁稚八九人，我老自裹粮。

不辞终岁勤，一饱幸见偿。所愿杯椀足，何取玉无当。

向来无数青，浑作可怜黄。想见冰玉姿，膏沐出沸汤。

谁作不祥语，诅咒甚砭伤。妒人神所呵，坐使天雨霶。

翁媪拜相贺，欢欲插翅翔。新诗果来谢，追悔如负芒。

君惟文字戏，竿木故逢场。岂顾狷狭人，为虐变炎凉。

且复置是事，酿玉满君堂。垂涎得涓滴，渴梦转颠狂。

不嫌饼饵恶，虽贱敢独尝。交易傥许可，宁复有他肠。

且毌火我屋，亦未穴君墙。乘除各醉饱，前事永相忘。
次韵陈季陵觅酒二首
陈棣（宋代）

西风曾未入梧楸，已有骚人怨凛秋。
草赋未为伧父语，破愁宜召曲生谋。
君方负笈金陵去，我欲乘桴沧海浮。
后夜月明应好在，一樽能为辍行不。
春游
薛季宣（宋代）

桃红李白辉相曜，车马交关递流照。墙头半露是秋千，不见美人闻语笑。
凤
韩琦（宋代）

破卵应难至，闻韶定有仪。去同君子道，来协圣人期。

苑竹多成实，宫梧几换枝。何时天阁上，巢可俯而窥。
二女第一百四十四
文天祥（宋代）

床前两小女，各在天一涯。
所愧为人父，风物长年悲。
检旱望磕山
陈造（宋代）

长涂并江沙，我行颇寂寥。登高望西南，群山如涌潮。

崩腾势相排，又如群马骄。磕山乃孤峙，坐受群山朝。

云斜复烟横，助尔干碧霄。虚气信所聚，神物不汝遥。

有龙窟其趾，贝珠丽宫醮。丰凶执其柄，祷襘走黎苗。

胡为今兹旱，不能泽枯焦。史巫岁纷若，无乃徒嚣嚣。

奔驰吾得辞，未救民腹枵。问龙当厚颜，深池卧逍遥。
偈二十七首
释守净（宋代）

谈玄说妙，撒屎撒尿。
行棒行喝，将盐止渴。
立主立宾，花擘宗乘。
感事
晁说之（宋代）

十年三冬时，柜火帘小室。
读书似少疲，坐睡尘两膝。
飞雪封我窗，号风过我壁。
时有可语人，对之亦默默。
当时不知乐，兴言在今夕。
今夕何为者，荒山事行役。
仆驭同饥寒，惝恍若有失。
旅舍既凄凉，台牒更狼藉。
始信柳柳州，幸此南夷谪。
归去亦何难，清时惟所适。
王元当家藏钟隐画三害图
郭祥正（宋代）

老钟笔法何奇古，三害精灵一图聚。周生自握苍精龙，白额长图甘丧沮。

危桥跨水压波涛，巨木翻风瞑烟雾。挺然独往知忘躯，敢谓诛邪天地助。

三日生还动闾里，千载遗踪存绢素。薄蚀已更人仰之，自古贤豪遗细故。

何独今人无此人，已觉丹青有深趣。江南印玺尚如新，国破苍忙画谁付。

一图分裂藏三家，离合悠悠岁时度。只今皆属丞相孙，挂向高堂邀客顾。

倏然风云驾霹雳，雨来平地银潢注。珍绨收藏卷不彻，直恐变化复入江湖去。
过乌石大小二浪滩，俗呼浪为郎，因戏作竹枝
杨万里（宋代）

滩声十里响千鼙，跃雪跳霜入眼奇。
记得年时上滩若，如今也有下滩时。
茆山别洞访羽士作
张家玉（明代）

百折苍苔路，松风为扫除。林馀捣药鸟，池有听琴鱼。

命酌倾云液，分题简玉书。遥知烟路近，行矣驾飙车。
渔乐樵隐二图为吴隐君题 其一
储巏（明代）

鸥波濯足柳维舟，阅尽沧江到白头。偶与野人相话及，夜来閒梦入西周。
逍遥楼
张琮（宋代）

神游八极表，乃是逍遥意。因之以名命，何取漆园吏。

扁榜谁其书，太师龙蛇字。弹压南容筦，江山倍增气。

心画如见人，像想用馀地。我来登斯楼，凛凛敬节义。
卢氏秋夜赋寄王院判
解缙（明代）

羁怀不自释，终夜卧复起。长风吹河声，泻入茅屋里。

青天高高素月横，露华凄落罗衫轻。干将莫邪欲自见，中夜忽作双龙鸣。

志士遭逢苦不早，远道忧心急于捣。漫说咸阳与洛阳，昨日莺花今日老。

我有母，江之南，盈簪白发丝鬖鬖。柴门半掩绿树下，落日凝望情何堪。

我有弟，湖之北，云梦关山万里隔。三月归鸿又尽飞，相思一字无由得。

金兰交契王使君，一日不见心氤氲。适来离别忽三载，梦魂踏遍江东云。

平生只欲事高洁，骨肉交游总疏绝。慷慨临风一洒然，泪痕满袖都成血。

衣袖初乾夜向晨，古来忠义多艰辛。江乡有路且归去，秋风野水堪垂纶。
梅花集句 其一八三
李龏（金朝）

月寒花露重，貌为客愁销。一落又经岁，乡关此路遥。
下寻阳城泛彭蠡寄黄判官
李白（唐代）

浪动灌婴井，寻阳江上风。
开帆入天镜，直向彭湖东。
落景转疏入，晴云散远空。
名山发佳兴，清赏亦何穷？
石镜挂遥月，香炉灭彩虹。
相思俱对此，举目与君同。
酬皇甫冉西陵见寄（一作西陵渡）
灵一（唐代）

西陵潮信满，岛屿没中流。越客依风水，相思南渡头。

寒光生极浦，落日映沧洲。何事扬帆去，空惊海上鸥。
潮阳道中
王安中（宋代）

火轮升日路初分，雷鼓翻潮脚底闻。万灶晨烟熬白雪，一川秋穗割黄云。

岭茅已远无深瘴，溪鳄方逃畏旧文。此若有田能借客，康成终欲老耕耘。
亮知客
释普宁（宋代）

主中宾句验来端，四海禅流总被瞒。
铁磨机轮难经拟，逢人即出舌翻澜。
自序
申佳允（明代）

凄凄风雨夕，俯仰更谁论。束带趋承明，惕惕戒晨昏。

爰览山川胜，春晴照白门。荡然天地在，庶几吾道存。

睥睨浮云意，啸歌金石文。慷慨随所如，形骸若为珍。

此行殊寥廓，玉汝以渊源。
归仁县石堠
张嵲（宋代）

县废不知年，无人问遗址。
石堠犹路傍，故物应唯此。
鹧鸪天·困不成眠奈夜何
辛弃疾（宋代）

困不成眠奈夜何！情知归未转愁多。
暗将往事思量遍，谁把多情恼乱他？
些底事，误人哪，不成真个不思家。
娇痴却妒香香睡，唤起醒松说梦些。
岁暮偶成寄前人
赵抃（宋代）

宦途衰老改辞勤，只计斯民不计身。眷恋青山乖素约，迟留白首未归人。

举头旧治无三舍，屈指明朝又一春。珍重东州年契厚，趁潮双鲤得书频。
张建封大夫奏系为校书郎因寄此作
秦系（唐代）

久是烟霞客，潭深钓得鱼。不知芸阁上，遗校几多书。
菩萨蛮 秋思 见《林下词选》、蒋重光《昭代词选》
黄媛介（明代）

芙蓉花发藏香露。白云惨淡关山路。愁思惹秋衣。满庭黄叶飞。

绣阁帘初捲。梦与离人远。秋雨又如烟。魂销似去年。
题弟晦所居壁
杨亿（宋代）

制宅何其巧，连山复带溪。芳樽长有酒，嘉树自成蹊。

学舍祥鳣堕，歌梁贺燕迷。调琴明月榭，系马绿杨堤。

好畤田园美，南华物我齐。终当解簪组，同此味天倪。
自云门之陶山肩舆者失道行乱山中有茅舍小塘
陆游（宋代）

陂池幽处有茅堂，井臼萧绦草树荒。
小鸭怯波时聚散，病蔬伤蠹半青黄。
童儿冲雨收鱼网，婢子闻钟上佛香。
我亦暮年思屏迹，数椽何计得连墙？
沁园春
冯取洽（宋代）

因诵雅词“从此一春须一到”之句，竟堕渺茫，为之黯然。辄用惠示元日沁园春韵，写此怀思，一酹桃花也

人事好乖，云散风流，暗思去年。记竹舆伊轧，报临村里，筇枝颠倒，忙返溪边。翦韭新炊，寻桃小酌，取次欢谣俱可编。难忘处，是阳春一曲，群唱尊前。

新晴又放花天。况家酿堪携不用钱。想有人如玉，已过南市，无人伴我，重醉西阡。旧约难凭，新词堪赋，乐事赏心那得全。归来也，命儿将此意，写以朱弦。
答邹方伯
黎民表（明代）

共赋燕台月，佳期得重寻。剧谈当世事，推毂昔贤心。

画省开文苑，青衿列道林。时艰思共济，吾待拂朝簪。
听胡琴
刘绩（明代）

胡弦轻轧语星星，破入《甘州》便泪零。
一种尊前沉醉客，解听争似不曾听。
七峰诗序 碧云峰
李纲（宋代）

落日衔山隐半轮，桑榆残照起游氛。佳人怅望何时见，万里平凝合碧云。
题真妃出浴图
周端臣（宋代）

百媚千娇出浴时，君王凝盼转魂迷。
香肌犹恐红绡重，可忍他年践马蹄。
马上口占
宗泽（宋代）

龙兴虎视诧周秦，王气东游作汴京。
阴祝巨灵移此阴，大河为堑岳为城。
杂述
林泳（宋代）

坏事曾闻嗔怪鬼，捉囚可不畏天公。
抚床卫瓘宁非醉，对策刘蕡恐是风。
宣府 其一
吴升（清代）

宣府城高压暮鸦，云州西望控龟沙。秋光雨淡关门柳，晓帐风传塞上笳。

村堡负山皆铁瓮，健儿飞弩胜铜牙。不须更设乌桓府，中外于今是一家。
次韵可闲居士题双松高士图
止庵法师（明代）

如此溪山着此身，春袍犹带洛阳春。
寻思马上看花梦，暖雨香埃属别人。